

**Στη γιορτή της Απόλλων Ladies ο Πρόεδρος του ΚΟΑ**

Ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης και το μέλος του ΔΣ Ανδρέας Μυλωνάς παρευρέθηκαν στην εκδήλωση της ομάδας Απόλλων Ladies για τον εορτασμό των 15 χρόνων ζωής της, την Τρίτη 20 Δεκεμβρίου 2022 στη Λεμεσό.

Η διοίκηση της ομάδας τίμησε τον Ανδρέα Μιχαηλίδη και τον ΚΟΑ που έθεσε υπό την αιγίδα του την εκδήλωση, στην οποία βραβεύθηκαν όσοι έχουν προσφέρει αυτά τα 15 χρόνια στην ομάδα.

Στον χαιρετισμό του ο Πρόεδρος του ΚΟΑ εξήρε τα επιτεύγματα της ομάδας: «Βραβεύονται όσοι έχουν βάλει ένα λιθαράκι ώστε η ομάδα Απόλλων Ladies να φτάσει σήμερα να αποτελεί πρότυπο και παράδειγμα προς μίμηση. Η 15χρονη αυτή πορεία σας, μας δίνει πολύ αισιόδοξα και ελπιδοφόρα μηνύματα για την ανάπτυξη του γυναικείου ποδοσφαίρου στην Κύπρο. O Κυπριακός Οργανισμός Αθλητισμού στο πλαίσιο των προσπαθειών που γίνονται για στήριξη, προώθηση και ανέλιξη του γυναικείου ποδοσφαίρου, καθώς και της ισότητας των φύλων στον αθλητισμό, έθεσε υπό την αιγίδα του ΚΟΑ αυτή την εκδήλωση».